KOMISSION KERTOMUS EUROOPAN PARLAMENTILLE JA NEUVOSTOLLE SEURANTAKERTOMUS TOISEN SUKUPOLVEN SCHENGENIN TIETOJÄRJESTELMÄN (SIS II) KEHITTÄMISESTÄHeinäkuu 2010 - joulukuu 2010 /* KOM/2011/0391 lopullinen */





SISÄLLYSLUETTELO 1. Johdanto 1 2. Hankkeen tilanne 2 2.1. Edistyminen viitejakson aikana 2 2.2. Sopimuskehys hankkeen päättämiseksi 3 2.3. Vaihtoehtoisen teknisen ratkaisun valmistelut 4 2.4. Siirtymisen valmistelut 5 2.5. SIS II -verkko 6 2.6. Operatiivinen hallinnointi 6 2.7. Tietoturva 6 3. Hallinnointi 7 3.1. Rahoitusvaikutukset 7 3.2. Hankkeen hallinnointi 8 3.2.1. SIS II -ohjelman hallintoneuvosto 8 3.2.2. SISVIS-komitea (SIS II) 9 3.2.3. Kansalliset suunnittelutoimet ja niiden koordinointi 9 3.2.4. Neuvosto 9 3.2.5. Euroopan parlamentti 10 4. Seuraavan raportointikauden ensisijaiset tavoitteet 10 5. Päätelmät 11 1. JOHDANTO Tässä seurantakertomuksessa kuvataan vuoden 2010 toisella vuosipuoliskolla tehtyä työtä toisen sukupolven Schengenin tietojärjestelmän (SIS II) kehittämiseksi ja SIS 1+ -järjestelmästä SIS II:een siirtymisen valmistelemiseksi. Kertomus esitetään neuvostolle ja Euroopan parlamentille siirtymisestä Schengenin tietojärjestelmästä (SIS 1+) toisen sukupolven Schengenin tietojärjestelmään (SIS II) annetun neuvoston asetuksen (EY) N:o 1104/2008 ja samasta asiasta tehdyn neuvoston päätöksen 2008/839/YOS 18 artiklan mukaisesti. 2. Hankkeen tilanne 2.1. Edistyminen viitejakson aikana Oikeus- ja sisäasioiden neuvosto loi 3. ja 4. kesäkuuta 2010 järjestetyssä kokouksessaan pohjan vuoden 2010 toisella vuosipuoliskolla SIS II -hankkeessa otetuille huomattaville edistysaskeleille. Kyseisellä ajanjaksolla komission ja jäsenvaltioiden asiantuntijat työskentelivät tiiviisti viimeistelläkseen järjestelmää koskevat parannellut vaatimukset ja laatiakseen realistisen alustavan aikataulun. Jakson aikana järjestettiin myös arvokkaita työryhmätapaamisia ja kokouksia, jotka kokosivat yhteen sidosryhmien asiantuntijoita ja toivat esille alueita, joilla SIS II:een liittyviä vaatimuksia on parannettava loppukäyttäjien tarpeiden pohjalta ottaen huomioon kansallisella tasolla SIS II:een tehtyjen investointien turvaaminen. Useat kehitystyön osa-alueet olivat huomattavia – erityisesti se, että järjestelmän on oltava noin viisi kertaa alun perin suunniteltua kattavampi (alkuperäisen sopimuksen 15–22 miljoonasta ilmoituksesta nyt vaadittavaan 70–100 miljoonaan ilmoitukseen) ja samalla sen on silti oltava toiminnallisesti suuntautunut. Sidosryhmien asiantuntijoiden toteuttaman kattavan arvioinnin perusteella saavutettiin laaja yhteisymmärrys sekä tarkistettavista järjestelmävaatimuksista ja tulevasta testausmallista että myös kokonaisaikataulua koskevasta kehyksestä. Tältä pohjalta SIS II:n odotetaan tulevan käyttöön vuoden 2013 ensimmäisen neljänneksen aikana. Järjestelmävaatimusten vahvistamisen jälkeen komissio käynnisti neuvottelut järjestelmän kehittämisestä vastaavan päätoimeksisaajan kanssa päästäkseen sopimukseen vaadituista töistä, kuroakseen umpeen alkuperäisessä sopimuksessa kuvattujen hanketuotosten ja vuonna 2008 annetuissa siirtymissäädöksissä esitettyjen hanketuotosten[1] väliset erot sekä ottaakseen huomioon loppukäyttäjien tarpeiden muuttumisen. Elokuusta syyskuun puoliväliin saakka käytiin monitahoisia neuvotteluja, joiden tarkoituksena oli selkeyttää toimitettavien palveluiden tarkka sisältö ja saavuttaa taloudellisesti järkevä tarjous toimeksisaajalta. Neuvottelut olivat lopulta menestys. Hankkeen loppuunsaattamiseksi asetettu talousarvio noudattaa täysin SIS II:lle hyväksyttyä talousarviokehystä ajanjaksolle 2007–2013. Vaikka järjestelmän lopulliset eritelmät onkin suunniteltu ja sovittu yhdessä jäsenvaltioiden asiantuntijoiden kanssa aiemmat investoinnit turvaten, kansallisia järjestelmiä on kuitenkin jossain määrin parannettava erityisesti siksi, jotta ne pystyisivät vastaamaan järjestelmän kapasiteetin huomattavaan kasvuun. Auttaakseen jäsenvaltioita vastaamaan SIS II:een liittyviin kattavampiin resurssivaatimuksiin komissio on pyrkinyt joustamaan siinä, miten ulkorajarahaston kansallisia vuosiohjelmia sovelletaan. SIS II on yksi ulkorajarahaston strategisista painopisteistä, minkä ansiosta jäsenvaltiot voivat saada jopa 75 prosentin osarahoitusta EU:lta. Oikeus- ja sisäasioiden neuvosto vahvisti 7. ja 8. lokakuuta 2010 järjestetyssä kokouksessaan, että SIS II:n käyttöönotto on yhä yksi tärkeimmistä painopisteistä ja vaatii jäsenvaltioiden ja komission yhteistä panosta ja tiivistä yhteistyötä. Lisäksi neuvosto huomioi SIS II:n käyttöönottoa koskevan kokonaisaikataulun ja talousarvion, jonka komissio oli vahvistanut kokousta varten annetussa kertomuksessaan[2], ja kehotti sidosryhmiä tekemään kaikkensa varmistaakseen, että hanke toteutetaan aikataulun ja taloussuunnitelman puitteissa. Neuvosto myös kiitti komissiota mahdollisuudesta tukea jäsenvaltioita ulkorajarahaston kautta järjestelmän kansallisten komponenttien päätökseen saattamisessa ja muistutti, että C.SIS 1+:n kehittämiselle pohjautuva varautumissuunnitelma on säilytettävä siihen saakka, kunnes toisen välitavoitteen testit on onnistuneesti suoritettu. Lähes kaksi vuotta kestäneiden teknisten vaikeuksien jälkeen oikeus- ja sisäasioiden neuvoston 7. ja 8. lokakuuta 2010 annetuissa päätelmissä kuvattiin selkeä, realistinen ja yhteisymmärryksessä luotu suunnitelma SIS II -hankkeen päätökseen saattamiseksi. Komissio korosti, että on aika antaa asiantuntijoille tarvittava rauha, jotta he voivat täysin keskittyä tulevien teknisten tavoitteiden saavuttamiseen ja hankkeen loppuun saattamiseen. 2.2. Sopimuskehys hankkeen päättämiseksi Komissio ja päätoimeksisaaja pääsivät 15. syyskuuta 2010 sopimukseen sopimuskehyksestä hankkeen päättämiseksi. Kyseinen sopimus sisältää seuraavat keskeiset piirteet: - Tekniset vaatimukset Noudattaen jäsenvaltioiden asiantuntijoiden yhteistä mielipidettä komissio ja toimeksisaaja sopivat lopullisista vaatimuksista, jotka on täytettävä SIS II -järjestelmän käyttöönottamiseksi. Yksi keskeisimmistä parannetuista järjestelmän ominaisuuksista on kapasiteetti, joka on noin viisi kertaa alun perin suunniteltua kattavampi (alkuperäisen sopimuksen 15–22 miljoonasta ilmoituksesta nyt tarvittavaan 70–100 miljoonaan ilmoitukseen). Järjestelmän korkeat käytettävyysvaatimukset on säilytetty ennallaan, jotta järjestelmä vastaisi tulevien loppukäyttäjien toiminnallisia vaatimuksia. On myös huomattava, että SIS II:ta koskevissa säädöksissä asetetut ydinvelvollisuudet säilyvät ennallaan tarkistetuista vaatimuksista huolimatta. - Aikataulu Neuvoston kesäkuussa 2010 ilmoittama kokonaisaikataulu vahvistettiin, ja siitä tuli keskeinen osa sopimusta. SIS II:ta koskevat jatkokehitystyöt ja laaja-alaiset testit aiotaan toteuttaa 30 kuukauden aikana. Järjestelmä on siis käyttövalmis vuoden 2013 ensimmäisen neljänneksen aikana. Lyhyen aikavälin (vuoden 2011 toiseen neljännekseen mennessä) tavoitteena on sekä keskusjärjestelmän että kansallisten järjestelmien mukauttaminen päivitettyihin vaatimuksiin. Tätä tarkoitusta varten lokakuussa annettiin uusi rajapinnan määrittelyasiakirja, joka on SIS II:n keskusjärjestelmän ja kansallisten komponenttien kehittämistä koskeva tekninen perusviiteasiakirja. Lisäksi vuoden lopussa toimitettiin uudet laitteet keskus- ja varmuusjärjestelmiä varten. Seuraavassa vaiheessa keskitytään testaamaan koko SIS II -järjestelmän asianmukaista toimintaa. Tämä vaihe kestää noin vuoden ja huipentuu toiseen välitavoitetestiin vuonna 2012. Hankkeen viimeiset vaiheet koskevat järjestelmän kattavaa testausta (SIS II:ta koskevissa säädöksissä määrätyt testit) sekä varsinaista tietojen siirtämistä. Järjestelmä on tarkoitus ottaa käyttöön vuoden 2013 ensimmäisen neljänneksen aikana. - Talousarvio Neuvottelujen perusteella SIS II:n kehitystyön ja testauksen päätökseen saattamiseksi asetettiin talousarvioksi 34,95 miljoonaa euroa. Tarkemmin eriteltynä tästä 34,95 miljoonasta eurosta 22,02 miljoonaa suunnattiin kehitystyöhön (sisältäen testauksen ja siirtymisen uuteen järjestelmään) ja 12,93 miljoonaa uusiin laitteisiin (johtuen järjestelmän kapasiteetin kasvusta ja siitä, että tarvittiin testausympäristöjä, joissa voidaan suorittaa kehitys- ja testaustoimintoja samanaikaisesti). Kehityskulut noudattavat komission kesäkuussa 2009 antaman vertailevan raportin talousarviota (21,74 miljoonaa euroa uusia laitteita lukuun ottamatta). Kokonaiskustannukset pysyvät vuoteen 2013 saakka annetun SIS II:ta koskevan talousarviokehyksen puitteissa. - Sopimusehdot ja takuut Neuvottelujen aikana komissio varmisti, että alkuperäisen sopimuksen sopimusehtoja tai suojauksia ei huononnettaisi, erityisesti sakkoja koskevien säädösten osalta. Komissio myös varmisti, että sopimukseen sisällytetään kesäkuussa 2009 annetuissa neuvoston päätelmissä määritelty ”ratkaisulauseke”. Kyseinen lauseke on vastaava kuin lauseke, joka olisi tullut voimaan ensimmäisen välitavoitetestin epäonnistuttua, mutta liittyy nyt toisen välitavoitetestin toteuttamiseen. Lausekkeen nojalla komissio voi päättää sopimuksen välittömästi, jos toisen välitavoitetestin katsotaan epäonnistuneen. Lisäksi komissio varmisti sopimukseen laitehankintoihin liittyvän ”parhaan asiakkaan hinta” -lausekkeen. 2.3. Vaihtoehtoisen teknisen ratkaisun valmistelut Oikeus- ja sisäasioiden neuvosto muistutti 7. ja 8. lokakuuta 2010 järjestetyssä kokouksessaan, että C.SIS 1+:n kehittämiselle pohjautuva varautumissuunnitelma on säilytettävä siihen saakka, kunnes toisen välitavoitteen testit on onnistuneesti suoritettu. Tätä tarkoitusta varten neuvosto kehotti komissiota ryhtymään tarvittaviin toimenpiteisiin yhdessä Ranskan kanssa varmistaakseen kyseisen varautumissuunnitelman olemassaolon edellä mainittuun ajankohtaan saakka. Vuodesta 2009 lähtien komissio ja Ranska ovat keskustelleet mahdollisuudesta tehdä tehtävien siirtämistä koskeva sopimus, jonka perusteella SIS II:ta kehitettäisiin vaihtoehtoisen skenaarion (SIS 1+RE) pohjalta SIS 1+ -ratkaisua parantamalla. Tarkoituksena on pohjustaa mahdollisuutta siirtyä vaihtoehtoiseen SIS II -toimintojen toteuttamista koskevaan tekniseen skenaarioon, jos jonkin välitavoitteista arvioidaan epäonnistuneen. Tehtävien siirtämistä koskeva sopimus antaisi komissiolle mahdollisuuden toteuttaa EU:n talousarvio siirtämällä SIS II:n kehittämistä koskevat tehtävät Ranskalle. Kyseinen tehtävien siirtämistä koskeva sopimusluonnos on jo viimeistelty, ja sitä voidaan käyttää kunkin Ranskan esittämän toimivan vaihtoehtoisen teknisen ratkaisun kohdalla. Ranskan ja sen SIS 1+RE -toimeksisaajan välisten oikeudellisten suhteiden osalta Ranska ilmoitti komissiolle, että sen julkisia hankintoja koskevasta lainsäädännöstä johtuen SIS 1+RE:tä koskeva sopimusperusta raukeaa, jos sitä ei toimeenpanna syyskuuhun 2010 mennessä. Näin myös tapahtui. Koska Ranska on sitoutunut toimittamaan teknisen varautumisratkaisun, joka on voimassa toisen välitavoitetestin suorittamiseen saakka (23. huhtikuuta 2010 järjestetyn kokouksen SIS II:ta koskevien neuvoston päätelmien mukaisesti), komissio jatkaa tiivistä yhteistyötä Ranskan viranomaisten kanssa varmistaakseen, että kyseinen ratkaisu voidaan toteuttaa vaikka siten, että Ranskan viranomaiset järjestävät tarvittaessa uuden tarjouskilpailun. Lainsäädännön osalta voidaan todeta, että kaikki tarvittavat toimet on toteutettu sen varmistamiseksi, että vaihtoehtoinen tekninen skenaario voidaan toteuttaa tarvittaessa. Komission SIS II -siirtymissäädöksiä koskevien muutosehdotusten pohjalta neuvosto antoi kesäkuussa 2010 seuraavan säännöksen: ” SIS II -järjestelmä voidaan kehittää toteuttamalla vaihtoehtoinen tekninen skenaario, jolla on omat tekniset ominaisuutensa. ”[3] 2.4. Siirtymisen valmistelut Jotta siirtyminen SIS 1+:sta SIS II:een tapahtuisi onnistuneesti, perustetaan väliaikainen siirtymäarkkitehtuuri. Kyseinen arkkitehtuuri tulee sisältämään muuntimen, jonka tarkoituksena on muuntaa tietoa nykyisen C.SIS-järjestelmän ja SIS II -keskusjärjestelmän välillä kumpaankin suuntaan ja synkronoida C.SIS ja SIS II -keskusjärjestelmä, kunnes jäsenvaltiot pystyvät siirtymään uuteen järjestelmään. Kehitystyön keskeisiä osa-alueita tässä vaiheessa ovat seuraavat: - Toimeksisaajan on kehitettävä muunnin. - Kehitystyöhön liittyvät asiakirjat, kuten muuntimen tekniset eritelmät, on laadittava. - Muuntimen testaukseen liittyvät asiakirjat on laadittava. - Jäsenvaltioiden on puhdistettava tiedostot, jotta olemassa olevat SIS II:een siirrettävät SIS 1+ -ilmoitukset vastaavat mahdollisimman hyvin SIS II -tiedostovaatimuksia. Siirtymistoimet keskeytettiin osittain SIS II -hanketta koskevien teknisten ja poliittisten keskustelujen johdosta, joita käytiin joulukuussa 2008 järjestetyn operatiivisen järjestelmätestin epäonnistumisesta lähtien ensimmäisen välitavoitetestin onnistumiseen maaliskuussa 2010 saakka. Asioiden selkeydyttyä vuoden 2010 toisella vuosipuoliskolla siirtymistoimet ovat jälleen keskeisessä asemassa. Siirtymiseen liittyvät aiemmat työt on tarkistettu, jotta ne vastaisivat paranneltuja vaatimuksia. Muuntimen kehitystyötä on jatkettu uusien vaatimusten pohjalta. Päivitettyä muunninta tarvitaan vuoden 2011 toisen neljänneksen loppupuolella, jotta sitä voidaan testata nykyisellä SIS 1+ -järjestelmällä. Auttaakseen jäsenvaltioita arvioimaan tiedostojen puhdistamiseen liittyvän työmääränsä C.SIS toimittaa säännöllisesti asianmukaiselle neuvoston työryhmälle asiakirjoja, jotka kuvaavat yksityiskohtaisesti SIS-tietokannan kehitystä tietokartoituksen ja tiedostojen puhdistamistoimien osalta. 2.5. SIS II -verkko SIS II -hankkeeseen kuuluu sellaisen maiden välisen tietoliikenneverkon luominen, joka täyttää saatavuuteen, tietoturvaan, maantieteelliseen kattavuuteen ja palvelutasoon liittyvät vaatimukset ja mahdollistaa tiedonsiirron kansallisten järjestelmien ja keskusjärjestelmän välillä. Tämän raportointikauden aikana Romanialle onnistuttiin luomaan yhteys SIS II s-TESTA -verkkoon ajallaan ja talousarvion puitteissa, minkä myötä verkkoon yhdistettyjen jäsenvaltioiden määrä on nyt 31 (myös Europol ja Eurojust on yhdistetty verkkoon). 2.6. Operatiivinen hallinnointi Neuvoston ja Euroopan parlamentin yhteisen julkilausuman muodossa ja SIS II- ja VIS-säädösten hyväksymisen yhteydessä komissiolle antaman poliittisen toimeksiannon mukaisesti komissio hyväksyi kesäkuussa 2009 säädösehdotukset, jotka koskivat laaja-alaisten, vapauden, turvallisuuden ja oikeuden alan tietojärjestelmien operatiivisesta hallinnasta vastaavan viraston perustamista. Lissabonin sopimuksen tultua voimaan oli tarpeellista esittää yksi muutettu ehdotus, jonka komissio hyväksyi maaliskuussa 2010. Ehdotetun viraston ydintavoite on suorittaa SIS II:n (järjestelmän käyttöönottamisen jälkeen), VIS:n ja EURODAC:n operatiiviseen hallintaan liittyviä tehtäviä. Tulevaisuudessa viraston vastuulle voitaisiin antaa myös muita laaja-alaisia tietojärjestelmiä. Kyseiseen säädösehdotukseen liittyvät työt ovat edenneet jo pitkälle, ja odotettavissa on, että asetus hyväksytään vuoden 2011 kuluessa. 2.7. Tietoturva Eräiden jäsenvaltioiden esiin ottamien komission päätöksien 2007/171/EY, 2007/170/EY ja 2008/602/EY[4] noudattamista koskevien kysymysten johdosta komissio toteutti teknisen tutkimuksen salaamattomiin tietoihin pääsystä operatiivisen keskuksen suojatussa ympäristössä. Tutkimuksessa kuvattiin useita mahdollisia skenaarioita, ja jäsenvaltioiden asiantuntijoilta pyydettiin kommentteja. Vaihtoehdot käsittivät toisen salauskerroksen ja täydentäviä organisatorisia toimenpiteitä, joiden avulla pyrittäisiin estämään tai rajaamaan salaamattomiin tietoihin pääsyä. Toteutuksen kannalta mahdollisella ratkaisulla on oltava mahdollisimman vähän vaikutusta tiettyihin keskeisiin vaatimuksiin, kuten järjestelmän suorituskykyyn ja vasteaikaan, keskusjärjestelmän ja kansallisten järjestelmien toteutuskustannuksiin sekä aikatauluun. Jäsenvaltiot käsittelivät mahdollisten ratkaisujen toteutusta komission järjestämässä työryhmätapaamisessa vuoden 2011 alkupuolella. 3. Hallinnointi 3.1. Rahoitusvaikutukset Raportointikauden loppuun mennessä komissio on vuodesta 2002 alkaen sitonut talousarviomäärärahoja SIS II -hankkeeseen yhteensä 133 170 429 euroa. Niitä vastaavat sopimukset koskevat toteutettavuustutkimuksia, SIS II:n keskusjärjestelmän kehittämistä, tukitoimintoja ja laadunvarmistusta, SIS II -verkkoa, operatiivisen hallinnoinnin valmistelua Strasbourgissa, turvallisuutta, biometriikan valmistelua, viestintää ja asiantuntijoiden virkamatkakuluja. Mainitusta määrästä oli maksettu 68 152 710 euroa vuoden 2002 ja joulukuun lopun 2010 välisenä aikana. Tärkeimmät menoerät olivat kehittäminen (33 435 295 euroa), verkko (20 371 388 euroa) sekä tukitoiminnot ja laadunvarmistus (8 124 387 euroa). Talousarvion toteutuminen | Vuodesta 2002 joulukuuhun 2010 | Heinäkuusta joulukuuhun 2010 | Maksusitoumukset | Maksut | Maksusitoumukset | Maksut | Kehittäminen | 80 377 456 | 33 435 295 | 37 201 723 | 6 934 479 | Tukitoiminnot ja laadunvarmistus | 9 882 074 | 8 124 387 | 482 180 | 931 907 | Verkko | 32 375 954 | 20 371 388 | 0 | 4 358 677 | Operatiivisen hallinnoinnin valmistelu | 7 468 215 | 4 837 950 | 1 344 177 | 309 529 | Turvallisuus | 874 715 | 217 712 | 5 440 | 0 | Selvitykset / kuulemiset | 940 481 | 921 611 | 0 | 0 | Tiedotuskampanja | 33 373 | 33 373 | 0 | 0 | Asiantuntijoiden virkamatkakulut | 1 203 286 | 196 121 | 149 906 | 43 950 | Muut | 14 874 | 14 874 | 0 | 0 | YHTEENSÄ: | 133 170 429 | 68 152 710 | 39 183 426 | 12 578 542 | Tällä raportointikaudella jäsenvaltiot ovat ilmaisseet kasvavan huolensa SIS II:ta varten tarvittavasta kansallisesta lisärahoituksesta. Ratkaistakseen tämän ongelman komissio käynnisti arvioinnin vaihtoehdoista, joiden kautta voitaisiin antaa lisätukea kansallisten järjestelmien kehittämisen saattamiseksi päätökseen käyttämällä olemassa olevia talousarviomäärärahoja. Arviointi toteutettiin tiiviissä yhteistyössä ulkorajarahastoasioista vastaavien kansallisten viranomaisten sekä kansallisten SIS II -hankevastaavien kanssa. Asiaa käsiteltiin yhteisvastuuta ja maahanmuuttovirtojen hallintaa koskevan yleisohjelman hallinnointikomitean (SOLID-komitean) kokouksessa 20. lokakuuta. Kaikkia jäsenvaltioita pyydettiin sittemmin selvittämään kansalliset tarpeensa ja ilmoittamaan ne SOLID-komitealle marraskuun 2010 loppuun mennessä. Kyseiset tiedot analysoitiin sen selvittämiseksi, onko olemassa oleva rahoitus riittävää vai tarvitaanko täydentäviä varoja. 3.2. Hankkeen hallinnointi 3.2.1. SIS II -ohjelman hallintoneuvosto SIS II:sta 26. ja 27. helmikuuta 2009 sekä 4. ja 5. kesäkuuta 2009 annetuissa neuvoston päätelmissä päätettiin perustaa jäsenvaltioiden asiantuntijoista koostuva, SIS II -ohjelman hallintoneuvostoksi nimetty epävirallinen ryhmä tehostamaan yhteistyötä ja antamaan jäsenvaltioiden suoraa tukea SIS II:n keskusjärjestelmähankkeelle. Ottaen huomioon ryhmän työskentelystä saadut myönteiset tulokset ja tarve lisätä yhteistyötä ja hankkeen avoimuutta oli perusteltua sisällyttää ryhmä muodollisesti SIS II:n hallinnointirakenteeseen. Tämä ei kuitenkaan vaikuttanut komission ja jäsenvaltioiden vastuualueisiin. Muutetut siirtymissäädökset, jotka hyväksyttiin 3. kesäkuuta 2010[5], tekivät hallintoneuvostosta muodollisesti neuvoa-antavan elimen, jonka tehtävänä on edistää SIS II:n keskusjärjestelmähankkeen ja kansallisten SIS II -hankkeiden välistä johdonmukaisuutta. Hallintoneuvostolla ei ole päätöksentekovaltaa eikä valtuuksia edustaa komissiota tai jäsenvaltioita. Säädöksien nojalla neuvostossa toimivat jäsenvaltiot nimeävät hallintoneuvoston muodostavat asiantuntijat. Nimityksistä sovittiin 23. syyskuuta 2010. Komissio toteutti vastaavan menettelyn nimetäkseen omat asiantuntijansa. Tämän pohjalta 30. syyskuuta 2010 järjestetty seuraava kokous voitiin toteuttaa uuden muodollisen kehyksen puitteissa. Jo aiemmin voimassa ollutta menettelyä, jossa puheenjohtajavaltio ja komissio vuorottelevat puheenjohtajana, jatkettiin. Hallintoneuvosto pääsi marraskuussa 2010 sopimukseen alustavasta ohjesäännöstä, joka tullaan esittelemään SISVIS-komitealle vuonna 2011. Hallintoneuvosto kokoontui raportointikauden aikana kuusitoista kertaa. 3.2.2. SISVIS-komitea (SIS II) SIS II -järjestelmän kehittämisessä komissiota avustaa SISVIS-komitea. SISVIS-komitea kokoontui teknisissä SIS II -asioissa kolme kertaa heinä–joulukuussa vuonna 2010. SISVIS-komitean säännöllisten kokousten lisäksi järjestetään komitean työryhmien tapaamisia ja työpajoja, joissa keskustellaan teknisistä yksityiskohdista ja joihin jäsenvaltioiden asiantuntijat osallistuvat. Näissä kokouksissa keskitytään yleensä kysymyksiin, jotka koskevat yksittäisiä hanketuotoksia. - Testejä käsittelevä neuvoa-antava ryhmä (TAG) antaa SISVIS-komitealle lausunnon testien järjestämiseen, toteuttamiseen ja niiden tulosten tulkitsemiseen liittyvistä seikoista. Ryhmä kokoontui raportointikaudella kaksi kertaa. - Muutoshallinnasta vastaava asiantuntijaryhmä (CMB) antaa raportoitujen ongelmien luokittelua, laadullista määrittelyä ja korjausten vaikutuksia koskevia neuvoja. Tämä työryhmä, joka myös raportoi toiminnastaan SISVIS-komitealle, kokoontui raportointikaudella kerran. - Tällä raportointikaudella on järjestetty yksi SIS II -siirtymistyöryhmän tapaaminen, jonka tarkoituksena oli antaa neuvoja SISVIS-komitealle ja edistää tähän keskeiseen kysymykseen liittyvää toimintaa. 3.2.3. Kansalliset suunnittelutoimet ja niiden koordinointi Jäsenvaltioiden ja käyttäjien kansallisista hankevastaavista on perustettu työryhmä antamaan neuvoja komission yksiköille. Sen kokouksissa käsitellään suunnitteluun liittyviä yksityiskohtaisia kysymyksiä, riskejä ja toimintoja sekä hankkeen keskustasolla että kansallisella tasolla. Työryhmä kokoontui raportointikaudella kolme kertaa. 3.2.4. Neuvosto Kuten neuvoston päätelmissä todetaan, sekä noudattaen kaikkien hankkeen osapuolten toivetta täydellisestä avoimuudesta, komissio tiedottaa neuvostolle ja Euroopan parlamentille säännöllisesti SIS II:n kokonaisaikataulun toteutuksesta ja keskusjärjestelmähankkeen kustannuksista. Komissio osallistuu Schengenin tietojärjestelmästä vastaavien neuvoston valmisteluelinten kokouksiin ja kaikkiin ministerineuvoston istuntoihin, joiden esityslistalla on SIS II. Komissio on antanut raportteja SIS II -hankkeen tilanteesta ja hankkeen seuraavista vaiheista. Suullisten tilannekatsausten lisäksi komissio julkaisi tällä raportointikaudella myös komission yksiköiden laatiman valmisteluasiakirjan ” Report on the global schedule and budget for the entry into operation of the second generation Schengen Information System (SIS II) ” [” Kertomus toisen sukupolven Schengenin tietojärjestelmän (SIS II) käynnistämistä koskevasta yleisestä aikataulusta ja talousarviosta ”] ennen oikeus- ja sisäasioiden neuvoston kokousta 7. ja 8. lokakuuta. Komissio myös julkaisee viikoittain tiedotteen, jossa esitetään yhteenveto teknisistä edistysaskeleista hankkeessa mukana oleville kansallisen tason toimijoille. 3.2.5. Euroopan parlamentti Komissio tiedotti Euroopan parlamentille säännöllisesti SIS II -järjestelmän tilanteesta todenmukaisten, todennettavissa olevien ja ajanmukaisten tietojen pohjalta. Budjettivaliokunnan huomautuksia siitä, että parlamentti ” käyttää oikeuttaan pitää SIS II:n järjestelmänvaihtoon osoitettuja varoja varauksessa, kunnes testi onnistuu ja kunnes toteutetaan perusteellinen tarkastus ”, seurattiin vuoden 2011 talousarviomenettelyn aikana. Euroopan parlamentti asetti 15. joulukuuta SIS II -hankkeelle tarkoitetut vuoden 2011 talousarviomäärärahat varaukseen. Parlamentti asetti seuraavat ehdot varauksen purkamiselle[6]: 1. Komission on esitettävä ” konkreettinen ja realistinen aikataulu ” SIS II -järjestelmän edelleen kehittämiseksi sekä katsaus kehitystyön vaikutuksista talousarvioon. 2. Sekä parlamentille että neuvostolle on annettava komission ja palveluntoimittajan välinen sopimus SIS II -järjestelmän kehittämisestä tutustuttavaksi kokonaisuudessaan. Täyttääkseen ensiksi mainitun ehdon komissio antoi marraskuussa yksityiskohtaisen katsauksen hankkeen etenemisestä asianomaisten parlamentin komiteoiden jäsenille hankkeen ”teknisen esittelyn” yhteydessä. Komissio myös julkaisi kattavan talousarviota koskevan raportin, jossa käsiteltiin sekä aiempia että tulevia sitoumuksia ja maksuja. Lisäksi komissio ilmaisi valmiutensa jakaa pyydetyt sopimusta koskevat tiedot luottamuksellisessa ympäristössä (suojatakseen toimeksisaajan oikeutettuja liiketoimintaan liittyviä etuja). Kyseinen tapaaminen antoi myös tilaisuuden käsitellä talousarviokysymyksiä koskevia käytännön menettelytapoja, joiden avulla parlamentti voisi toteuttaa rooliaan valvovana elimenä kuitenkaan vaikeuttamatta hankkeen etenemistä tai laskujen käsittelyä. Lisäksi parlamentin jäsenten kanssa järjestettiin säännöllisesti tapaamisia ja komission jäsen Cecilia Malmström lähetti kirjeen Euroopan parlamentin kansalaisvapauksien sekä oikeus- ja sisäasioiden valiokunnalle (sekä valmistelijoille) lokakuussa pidetyn oikeus- ja sisäasiain neuvoston kokouksen keskeisistä tuloksista. Aikataulua ja talousarviosuunnitelmaa koskeva raportti toimitettiin sekä kansalaisvapauksien valiokunnan että budjettivaliokunnan puheenjohtajille, ja SIS II -järjestelmän tilanteesta pidettiin esityksiä kansalaisvapauksien valiokunnassa. Komissio vastasi myös kymmeneen SIS II -hanketta koskevaan parlamentin kysymykseen. 4. Seuraavan raportointikauden ensisijaiset tavoitteet Ensimmäinen tavoite, joka on saavutettava vuoden 2011 toisen neljänneksen loppuun mennessä, on kehittää sekä keskusjärjestelmää että kansallisia järjestelmiä vastaamaan päivitettyjä vaatimuksia. Seuraavassa vaiheessa keskitytään testaamaan koko SIS II:n asianmukaista toimintaa. Tämä vaihe kestää noin vuoden ja huipentuu toiseen välitavoitetestiin vuoden 2012 ensimmäisellä neljänneksellä. Hankkeen viimeiset vaiheet koskevat järjestelmän kattavaa testausta (SIS II:ta koskevissa oikeudellisissa asiakirjoissa määrätyt testit) sekä varsinaista tietojen siirtämistä. Järjestelmä on tarkoitus ottaa käyttöön vuoden 2013 ensimmäisen neljänneksen aikana. 5. Päätelmät Kaikkien sidosryhmien yhteisen panoksen ansiosta SIS II -hanketta koskevat merkittävät tekniset ja poliittiset epävarmuustekijät, jotka määrittivät vuoden 2010 alkupuolta, on enimmäkseen ratkaistu loppuvuoden kuluessa. Tiivis kehitystyö huipentui ensimmäisen välitavoitetestin onnistumiseen sekä yhteisiin määritelmiin järjestelmän käyttöönottamiseksi vaadittavista lopullisista vaatimuksista ja niihin liittyvän sopimuskehyksen vahvistamiseen. Nämä edistysaskeleet käänsivät SIS II -hankkeen takaisin kurssilleen ja loivat selkeän ja yhteisen näkemyksen hankkeen loppuvaiheiden toteutuksesta sekä realistisen aikataulun ja riittävän talousarviosuunnitelman kesken olevien töiden päätökseen saattamiseksi. Lähes kaksi vuotta kestäneiden vaikeuksien jälkeen hankkeessa saavutetut edistysaskeleet luovat kehyksen, jonka puitteissa sidosryhmin on annettava tarvittava panoksensa varmistaakseen SIS II -hankkeen saamisen päätökseen. Liite I SISVIS-komitean (SIS II) kokoukset ja työryhmäkokoukset Raportointijakson aikana järjestetyt kokoukset HEINÄKUU 2010 | 6, 14, 27 | SIS II -ohjelman hallintoneuvosto | 13 | Muutoshallinnasta vastaava asiantuntijaryhmä | 15 | Kansallisten hankevastaavien kokous | 15 | SISVIS-komitea (SIS II tekninen) | ELOKUU 2010 | 11, 25 | SIS II -ohjelman hallintoneuvosto | SYYSKUU 2010 | 8, 16, 30 | SIS II -ohjelman hallintoneuvosto | 22 | SISVIS-komitea (SIS II tekninen) | 22 | Kansallisten hankevastaavien kokous | LOKAKUU 2010 | 20 | SISVIS-komitea (SIS II tekninen) | 27 | SISVIS-komitea (SIRENE) | 20, 27 | SIS II -ohjelman hallintoneuvosto | MARRASKUU 2010 | 10, 16, 24 | SIS II -ohjelman hallintoneuvosto | JOULUKUU 2010 | 2 | Siirtymistyöryhmä | 2, 8, 15 | SIS II -ohjelman hallintoneuvosto | 16 | Kansallisten hankevastaavien kokous | 7, 14 | Testejä käsittelevä neuvoa-antava ryhmä | SISVIS-komitean (SIS II) kokoukset ja työryhmäkokoukset b) Seuraavalle raportointikaudelle alustavasti suunnitellut kokoukset TAMMIKUU 2011 | 11–12 | Testityöryhmä | 12, 19, 25 | SIS II -ohjelman hallintoneuvosto | 26 | SISVIS-komitea (SIS II tekninen) | 26 | Kansallisten hankevastaavien kokous | HELMIKUU 2011 | 2, 9, 16, 22 | SIS II -ohjelman hallintoneuvosto | 23 | SISVIS-komitea (SIS II tekninen) | 23 | Kansallisten hankevastaavien kokous | MAALISKUU 2011 | 2, 9, 16, 22, 30 | SIS II -ohjelman hallintoneuvosto | 23 | SISVIS-komitea (SIS II tekninen) | 23 | Kansallisten hankevastaavien kokous | HUHTIKUU 2011 | 6, 13, 20, 26 | SIS II -ohjelman hallintoneuvosto | 27 | SISVIS-komitea (SIS II tekninen) | 27 | Kansallisten hankevastaavien kokous | TOUKOKUU 2011 | 4, 11, 18, 24 | SIS II -ohjelman hallintoneuvosto | 25 | SISVIS-komitea (SIS II tekninen) | 25 | Kansallisten hankevastaavien kokous | KESÄKUU 2011 | 1, 8, 15, 28 | SIS II -ohjelman hallintoneuvosto | 29 | SISVIS-komitea (SIS II tekninen) | 29 | Kansallisten hankevastaavien kokous | [1] Asetus (EY) N:o 1104/2008, sellaisena kuin se on muutettuna asetuksella (EU) N:o 541/2010, ja neuvoston päätös 2008/839/YOS, sellaisena kuin se on muutettuna asetuksella (EU) N:o 542/2010. [2] Komission yksiköiden valmisteluasiakirja, ”Report on the global schedule and budget for the entry into operation of the second generation Schengen Information System (SIS II)” [”Kertomus toisen sukupolven Schengenin tietojärjestelmän (SIS II) käynnistämistä koskevasta yleisestä aikataulusta ja talousarviosta”], SEC(2010) 1138 lopullinen, Bryssel, 21. syyskuuta 2010. [3] Asetuksen (EY) N:o 1104/2008, sellaisena kuin se on muutettuna asetuksella (EU) N:o 541/2010, ja neuvoston päätöksen 2008/839/YOS, sellaisena kuin se on muutettuna asetuksella (EU) N:o 542/2010, yhteinen 1 artiklan 3 kohta. [4] 2007/171/EY: Komission päätös, tehty 16 päivänä maaliskuuta 2007, toisen sukupolven Schengenin tietojärjestelmää (SIS II) koskevista verkonhallinnan vaatimuksista (kolmas pilari); 2007/170/EY: Komission päätös, tehty 16 päivänä maaliskuuta 2007, toisen sukupolven Schengenin tietojärjestelmää (SIS II) koskevista verkonhallinnan vaatimuksista (ensimmäinen pilari) (tiedoksiannettu numerolla K(2007) 845); 2008/602/EY: Komission päätös, tehty 17 päivänä kesäkuuta 2008, kansallisten liittymien sekä keskusviisumitietojärjestelmän ja kansallisten liittymien välisen viestintäinfrastruktuurin fyysisestä arkkitehtuurista ja vaatimuksista kehittämisvaiheessa (tiedoksiannettu numerolla K(2008) 2693). [5] Asetukset (EU) N:o 541/2010 ja (EU) N:o 542/2010. [6] Kaksi kolmasosaa maksusitoumuksille ja maksuille osoitetuista määrärahoista vapautettiin tammikuussa 2011.